En meget omtalt straffesag om voldtægt af en 17-årig pige ruller videre.

Statsadvokaten i København har besluttet at anke byrettens frifindelse af tre unge mænd til Østre Landsret, oplyser anklagemyndigheden mandag.

Mændene blev af Retten i Roskilde frifundet for voldtægt af pigen ved et forsamlingshus i Herfølge.

Den påståede forbrydelse skete en nat i september 2014 på en græsplæne ved forsamlingshuset.

Læs også : VIDEO Mand til anti-voldtægtsdemonstration: Vi har en grim kultur

De tre unge tiltalte nægtede sig skyldige, og en domsmandsret i Roskilde frifandt dem 21. april.

Pigen lider af sukkersyge. Desuden havde hun drukket, da forholdet fandt sted.

Men retten skriver blandt andet i sin begrundelse, at der er usikkerhed om alkoholpromillen, og at det kun er bevist, at hun faktisk var påvirket af alkohol.

I en pressemeddelelse mandag forklarer statsadvokat Lise-Lotte Nilas, at der er grund til, at beviserne vurderes med friske øjne.